Anè Hans Reinhart per Giovanni Netzer

(lr)

Il reschissur grischun Giovanni Netzer survegn en undrientscha per ses merits extraordinaris per il teater l'anè Hans Reinhart 2007. Questa pli auta distincziun en il sectur dal teater svizzer vegn surdada da la Societad svizra per cultura da teater cun sustegn da l'Uffizi federal per cultura. Cun l'undrientscha da Giovanni Netzer va ella l'emprima giada dapi sia fundaziun l'onn 1957 en la Svizra rumantscha. La surdada ha lieu la stad a chaschun da las represchentaziuns da l'opera "David" en il chastè a Riom.
Giovanni Netzer è iniziant e directur artistic dal festival da cultura Origen. En il rom da quest festival è vegnì installà en il chastè da Riom, betg lunsch davent da Savognin, l'emprim teater rumantsch sco chasa da basa per l'entir project che cumpiglia sper il festival da cultura che ha lieu mintg'onn era represchentaziuns en turnea tant en Svizra sco era a l'exteriur. Il teater è vegnì inaugurà la stad 2006 en preschientscha da Moritz Leuenberger, president da la Confederaziun, cun l'emprima represchentaziun da l'opera "Benjamin" da Gion Antoni Derungs tenor in libret da Giovanni Netzer.
Cuntrari ad auters premis da teater n'è l'anè Hans Reinhart nagin premi ambulant. I vegn producì mintgamai in nov exemplar che la persuna undrada po salvar. La tscherna da las purtadras e dals purtaders da l'anè surdat la Societad svizra per cultura da teater ad ina giuria independenta che attribuescha la distincziun en atgna cumpetenza. Actualmain sa cumpona la giuria da las suandantas persunas: Hansueli W. Moser-Ehinger, Basilea (president), Paola Gilardi, Mendrisio / Friburg, Anne-Christine Gnekow, Turitg, Claudia Rosiny, Berna, und Rene Zahnd, Losanna. Ulteriuras infurmaziuns ed actualitads davart Origen chattais Vus sin www.origen.ch.